C 129/26

Uverejnenie žiadosti podľa článku 17 ods. 6 nariadenia Európskeho parlamentu a Rady (ES) č. 110/2008 o definovaní, popise, prezentácii, označovaní a ochrane zemepisných označení liehovín a o zrušení nariadenia (EHS) č. 1576/89

(2021/C 129/13)

Týmto uverejnením sa poskytuje právo vzniesť námietku proti žiadosti podľa článku 27 nariadenia Európskeho parlamentu a Rady (EÚ) 2019/787 (1).

HLAVNÉ ŠPECIFIKÁCIE TECHNICKEJ DOKUMENTÁCIE

„BAYERISCHER BÄRWURZ“

EÚ č.: PGI-DE-02580 – 7. 6. 2019

1. Zemepisné označenie na zápis

„Bayerischer Bärwurz“

2. Kategória liehoviny

Iné liehoviny

3. Opis liehoviny

3.1. Fyzikálne, chemické a/alebo organoleptické vlastnosti

„Bayerischer Bärwurz“ je liehovina, ktorá sa vyrába v Bavorsku, prevažne v oblasti Bavorského lesa, tradičným spôsobom z koreňa kôprovníka štetinolistého Meum athamanticum (Jacq.) alebo kôprovníčka bezobalového Ligusticum mutellina (L.) Crantz, ktoré sa ďalej súhrnne označujú ako „rastliny na výrobu liehoviny Bärwurz“.

— Skutočný obsah alkoholu v liehovine určenej na priamu spotrebu: najmenej 40 obj. %.

— Priehľadnosť: priehľadná.

— Farba: bezfarebná alebo v prípade výrobkov, ktoré dozrievajú v drevených sudoch žltkastá, červenkastá alebo hnedastá v závislosti od použitého druhu dreva.

— Aróma: intenzívna aróma rastlín na výrobu liehoviny Bärwurz mierne pripomínajúca zeler alebo ligurček.

— Chuť: typická zemitá chuť.

— Prídavné látky v potravinách alebo iné použité látky: podľa potreby etylalkohol poľnohospodárskeho pôvodu, ktorý sa má zmiešať s destilátom výrobku „Bärwurz“ a vodou na zníženie intenzity do pitnej podoby.

3.2. Špecifické vlastnosti (ktorými sa líši od iných liehovín rovnakej kategórie)

— Na rozdiel od iných liehovín vyrobených z uvedených druhov rastlín sa pri výrobku „Bayerischer Bärwurz“ používajú len korene týchto druhov rastlín, aby sa zachovala mimoriadne vysoká kvalita a jedinečná vôňa. Ostatné časti rastliny sa nepoužívajú.

— „Bayerischer Bärwurz“ sa takisto tradične vyrába s vysokým obsahom alkoholu aspoň 40 obj. %, čo je vyššia hodnota ako je požadovaný minimálny obsah alkoholu pre výrobok „Bärwurz“ vo výške 38 obj. %. Vyšší obsah alkoholu znamená, že výrobok je menej zriedený a v konečnom výrobku sa zachováva viac aróm. To dodáva výrobku „Bayerischer Bärwurz“ obzvlášť charakteristickú intenzívnu chuť.

— Nedosladzované.

— Nepoužívajú sa žiadne farbivá ani iné prídavné látky.

— Výrobok „Bayerischer Bärwurz“ sa tradične predáva v úzkych hnedých kameninových fľašiach, aby sa zachovali jeho charakteristické organoleptické vlastnosti. Špeciálny termálny ekvivalent kameninovej fľaše chráni výrobok „Bayerischer Bärwurz“ pred výkyvmi teplôt lepšie ako sklo a predchádza tak prchaniu esenciálnych olejov z výrobku. Tieto charakteristické kameninové fľaše navyše chránia esenciálne oleje pred svetlom, takže sa lepšie zachováva jedinečná kvalita a intenzita výrobku „Bayerischer Bärwurz“.

4. Zemepisná oblasť

Výrobok „Bayerischer Bärwurz“ sa vyrába v rôznych regiónoch Bavorska, prevažne v oblasti Bavorského lesa. Vymedzenou zemepisnou oblasťou je celé Bavorsko.

5. Spôsob výroby liehoviny

„Bayerischer Bärwurz“ sa vyrába s použitím koreňa rastlín na výrobu liehoviny „Bärwurz“. Plody a semená rastlín na výrobu liehoviny „Bärwurz“ sa na prípravu výrobku „Bayerischer Bärwurz“ nepoužívajú, keďže špeciálnu a jedinečnú intenzívnu vôňu tohto výrobku možno docieliť len s použitím koreňov. Iné rastliny s podobnými organoleptickými vlastnosťami, napr. zeler, ligurček alebo extrakty z nich sa nepoužívajú.

Oblasť Bavorska, v ktorej rastú rastliny na výrobu liehoviny „Bärwurz“, zahŕňa pohoria a vyššie vrchoviny v (sub)alpínskom až horskom stupni, napr. Alpy a Bavorský les až po nižšie vrchoviny v horskom až podhorskom stupni, ako sú napríklad Franský les a Smrčiny.

Na to, aby z koreňov rastlín na výrobu liehoviny „Bärwurz“ bolo možné získať dostatočné množstvo suroviny, musia tieto rastliny rásť niekedy až osem rokov pred tým, než je možné ich korene použiť na prípravu výrobku „Bayerischer Bärwurz“.

Postupy výroby liehoviny „Bayerischer Bärwurz“ sa výrazne líšia, a to od postupov, pri ktorých sa používa iba macerát alebo digestát „Bärwurz“, až po prípady, v ktorých sa používa výhradne destilát „Bärwurz“, zmes macerátu a destilátu „Bärwurz“ alebo zmes macerátu alebo destilátu „Bärwurz“ s etylalkoholom poľnohospodárskeho pôvodu.

Korene rastlín na výrobu liehoviny „Bärwurz“ sa najprv umyjú a nasekajú alebo zomelú.

Ak sa výrobca v druhom kroku rozhodne pre výrobu macerátu alebo digestátu Bärwurz, z umytých a nasekaných koreňov rastlín na výrobu liehoviny „Bärwurz“ sa vyrobí studený extrakt (ďalej len „macerát“) alebo horúci extrakt (ďalej len „digestát“), ku ktorému sa pridá etylalkohol poľnohospodárskeho pôvodu. Počas tohto procesu, ktorý môže trvať týždne až mesiace, sa z koreňov postupne uvoľňujú esenciálne oleje, farba a aróma.

Ak sa výrobca v druhom kroku rozhodne pre výrobu destilátu, umyté a nasekané korene rastlín na výrobu liehoviny „Bärwurz“ s pridaným etylalkoholom poľnohospodárskeho pôvodu sa nechajú najprv macerovať. Počas tohto procesu extrakcie typických vôní pomocou macerácie je potrebné výrobok pred začiatkom destilácie nechať na primeraný čas odležať.

Ako sa už uviedlo, spôsoby výroby sú rôzne, a to platí aj o destilačnom procese, počas ktorého sa môže pridať ešte ďalšia dávka etylalkoholu poľnohospodárskeho pôvodu.

Po dokončení destilácie sa výrobok všeobecne uskladní a/alebo sa nechá zrieť vo vhodných nádobách (napr. v dubových sudoch alebo nádržiach z nehrdzavejúcej ocele) niekedy až desať rokov na dotvorenie chuti.

Po fáze skladovania alebo zrenia sa výrobný proces ukončí vykonaním týchto krokov:

— potenciálne zmiešanie rôznych destilátov „Bärwurz“ s etylalkoholom poľnohospodárskeho pôvodu,

— zníženie intenzity destilátu (destilátov) „Bärwurz“ s vysokým obsahom alkoholu do pitnej podoby pridaním vody,

— fľašovanie do vhodných nádob, predovšetkým do hnedých kameninových fliaš,

— označovanie a balenie.

Na účely zaistenia mimoriadne vysokej a jedinečnej kvality je potrebné, aby všetky uvedené výrobné kroky prebiehali v danej zemepisnej oblasti. Po znížení intenzity výrobku „Bayerischer Bärwurz“ do pitnej podoby sa esenciálne oleje v ňom rýchlo stávajú prchavými, čím sa obmedzí trvanlivosť výrobku určeného na priamu spotrebu. Fľašovanie výrobku musí byť rýchle a musí prebehnúť v danej zemepisnej oblasti krátko po znížení intenzity výrobku do pitnej podoby. V opačnom prípade by sa čoskoro začala znižovať jeho kvalita. Výrobok je známy svojou kvalitou, pričom kľúčom na zaručenie konzistentnej vysokej kvality a uľahčenie kontrol je rýchle a sledovateľné fľašovanie v príslušnej zemepisnej oblasti.

6. Súvislosť so zemepisným prostredím alebo zemepisným pôvodom

6.1. Podrobné údaje o zemepisnej oblasti alebo pôvode, ktoré sú rozhodujúce pre súvislosť

Tradícia výroby alkoholických nápojov z koreňov rastlín na výrobu liehoviny „Bärwurz“ vznikla v Bavorskom lese a podľa najstaršieho známeho liehovaru na výrobu výrobku „Bärwurz“ na svete (v Deggendorfe) pochádza z roku 1919. Medzičasom sa táto tradícia rozšírila aj do ďalších bavorských regiónov, v ktorých sa prirodzene vyskytuje charakteristická zložka výrobku „Bayerischer Bärwurz“ (koreň rastlín na výrobu liehoviny „Bärwurz“).

Tieto regióny sa nachádzajú prevažne v hornatých oblastiach v podhorskom a subalpínskom stupni. Okrem prevažne chladnej a vlhkej klímy typickej pre východné vrchoviny majú tieto regióny aj jedinečné zemepisné a klimatické podmienky na rast rastlín na výrobu liehoviny „Bärwurz“.

Okolo roku 1920 Karl Eckert, lekár a majiteľ liehovaru z Deggendorfu, objavil, že okrem priaznivých účinkov tejto rastliny z nej možno pripraviť aj destilát jemnej chuti. V roku 1928 sa „Bärwurz“ spomína v cenníku liehovaru Brennerei zum Bären v Deggendorfe. Záznam o výrobku „Bärwurz“ sa nachádza aj v dokumente štátneho patentového úradu v Berlíne zo 17. decembra 1929. Názov „Bärwurz“ je skratkou výrazu Gebärmutterwurz [doslovne: maternicový koreň], ktorý sa v minulosti bežne používal na označenie týchto rastlín.

6.2. Špecifické vlastnosti liehoviny, ktoré možno pripísať zemepisnej oblasti

Na základe uvedených osobitných zemepisných a klimatických podmienok sa v tejto zemepisnej oblasti vyskytujú rastliny na výrobu liehoviny „Bärwurz“, ktoré sa používajú ako surovina na prípravu výrobku „Bayerischer Bärwurz“. Výskyt týchto rastlín viedol k tomu, že sa v regiónoch s ich najväčšou produkciou začali koncentrovať tradiční výrobcovia výrobku „Bayerischer Bärwurz“. Na základe tejto koncentrácie a neustálej výmeny nápadov môžu výrobcovia rozvíjať svoje technické schopnosti a osobitné vedomosti o spôsoboch spracovania koreňov rastlín na výrobu liehoviny „Bärwurz“, čo výrazne prispelo (a naďalej prispieva) k výnimočnej kvalite výrobku „Bayerischer Bärwurz“.

Voľne rastúce rastliny na výrobu liehoviny „Bärwurz“, ktoré sa vyskytujú v regiónoch s nadmorskou výškou nad 1 000 m nad morom (ako je napríklad Bavorský les – hlavný región ich produkcie), sú typickým príkladom rastlín, ktoré potrebujú veľa slnka a prebieha v nich intenzívnejšia fotosyntéza a ukladanie energie. Okrem toho tieto rastliny rastú v spoločnosti ďalších rastlín, takže následne prispievajú k ich metabolitom, ktoré sa uvoľňujú do pôdy. To tradične vedie k výraznejším vôňam a intenzívnej aróme, ktorými je výrobok „Bayerischer Bärwurz“ známy.

Najmä v Bavorskom lese, kde je sústredená výroba liehoviny „Bayerischer Bärwurz“, sú výrazy ako „Bärwurzquelle“ a „Bärwurzerei“ [„výrobca Bärwurz“] zažitými zložkami názvov spoločností.

V Bavorsku sa hrávali a naďalej hrávajú predstavenia, v ktorých sa napr. fľaše „Bayerischer Bärwurz“ objavujú ako rekvizity.

To, ako je v Bavorsku pevne zakotvená kultúrna hodnota tohto výrobku, je zjavné aj z označení, ktoré sa tu začali pre „Bayerischer Bärwurz“ používať, napr. „Bayerwalddiesel“ [doslovne: nafta Bavorského lesa].

Miestna tlač prináša pravidelný prehľad o výrobe liehoviny „Bayerischer Bärwurz“ tradičnými výrobcami.

Tradičná výroba liehoviny „Bayerischer Bärwurz“ v tejto zemepisnej oblasti je doložená aj v literárnych dielach a odborných časopisoch. Napríklad v knihe Karla Maya „Der Wurzelsepp“ vydanej v roku 1949, ktorej dej sa odohráva v Bavorsku, možno nájsť takúto citáciu: „Najlepší Bärwurz z celého Bavorského lesa nájdete v hoteli Kronenhof“.

V meste Hauzenberg v regióne Bavorský les sa nachádza prvé bavorské múzeum liehovín s expozíciou, ktorá dokumentuje a vysvetľuje tradičné postupy výroby liehoviny „Bayerischer Bärwurz“. Nájdete tu napríklad aj film o liehovine Bärwurz, v ktorom je zmapovaný historický vývoj jej výroby v danej zemepisnej oblasti.

V meste Böbrach sa nachádza múzeum liehovín „Gläserne Distille“, v ktorom sa premieta ďalší film o liehovine Bärwurz znázorňujúci tradíciu výroby výrobku „Bayerischer Bärwurz“. Okrem toho si v tomto múzeu môžete pozrieť ukážku procesu destilácie pri výrobe liehoviny „Bayerischer Bärwurz“.

„Bayerischer Bärwurz“ sa uvádza ako tradičná bavorská špecialita v databáze bavorských špecialít (www.spezialitaetenland-bayern.de). Na to, aby mohli byť výrobok, jedlo alebo nápoj zaradené do tejto databázy, musia spĺňať viaceré požiadavky. Daná špecialita sa musí v regióne vyrábať alebo pestovať aspoň 50 rokov. Zároveň musí jej história (výroby) dokazovať, že je daný výrobok úzko spätý s regiónom, v ktorom sa vyrába alebo spracúva. V neposlednom rade musia spotrebitelia tento výrobok vnímať ako typicky bavorský alebo typický pre niektorý bavorský región.

7. Právne predpisy Európskej únie alebo vnútroštátne/regionálne právne predpisy

7.1. Právny základ

— právne predpisy EÚ v oblasti potravín [vrátane nariadenia (EÚ) č. 1169/2011],

— právne predpisy EÚ o liehovinách [vrátane nariadenia (ES) č. 110/2008 a od 25. mája 2021 nariadenia (EÚ) 2019/787],

— vnútroštátne právne predpisy o liehovinách (spolkové právne predpisy)

7.2. Opis požiadaviek

— Pravidlá označovania

— Špecifikácie výrobku

8. Žiadateľ

8.1. Členský štát, tretia krajina alebo právnická/fyzická osoba:

Bundesministerium für Ernährung und Landwirtschaft, Referat 414 (Wein, Bier, Getränkewirtschaft) [Spolkové ministerstvo výživy a poľnohospodárstva (BMEL), referát 414 (Oddelenie pre víno, pivo a alkoholické nápoje)]

8.2. Úplná adresa (názov ulice a číslo domu, mesto a PSČ, krajina):

Rochusstraße 1 53123 Bonn DEUTSCHLAND 414@bmel.bund.de

9. Doplnenie zemepisného označenia

a) Základné pravidlá pre doplnenie zemepisného označenia „Bayerischer Bärwurz“:

v súlade s platným právom Únie o liehovinách možno názov „Bayerischer Bärwurz“ doplniť tak, aby zahŕňal iba

— výrazy špecifikované v písmene b) alebo

— iné než výrazy špecifikované v písmene b), pri ktorých sa preukázalo, že sa k 20. februáru 2008 bežne používali.

b) Dodatky, ktoré nemajú zemepisnú povahu:

— Ak sa k názvu „Bayerischer Bärwurz“ dopĺňajú podrobné údaje týkajúce sa zrenia, veku alebo skladovania, takéto výrobky sa musia skladovať alebo musia zrieť aspoň 6 mesiacov.

Na označovanie veku sa vzťahujú tieto pravidlá:

výrobky, ktoré zreli šesť mesiacov, možno označiť ako „zrelé“,

výrobky, ktoré zreli aspoň rok, možno označiť ako „vyzreté“.

— Ak sa k názvu „Bayerischer Bärwurz“ dopĺňajú výrazy súvisiace s kvalitou (napr. „jemný“, „prémiový“ alebo „stolový“), musia mať tieto výrobky výrazne vyššiu kvalitu ako bežné varianty. Medzi príklady patria varianty, pri ktorých bol použitý výhradne destilát „Bärwurz“ alebo bol tento destilát skladovaný dlhšie či špeciálnym spôsobom.

Pre výrobky vyrobené výhradne v rámci jedného podniku, v ktorom prebehla ich destilácia, zníženie intenzity do pitnej podoby pomocou vody aj fľašovanie, sa môže použiť doplňujúce označenie „destilované a fľašované v liehovare“.

10. Osobitné pravidlá týkajúce sa označovania

–

(1) Ú. v. EÚ L 130, 17.5.2019, s. 1.